b'\n_START_ARTICLE_\nLivanjsko polje\n_START_PARAGRAPH_\nLivanjsko polje je kr\xc5\xa1ka tektonska rasjedlina, okru\xc5\xbeena visokim, zimi vrlo surovim planinama, pru\xc5\xbea se pravcem sjeverozapad-jugoistok s Bu\xc5\xa1kim jezerom na jugoistoku i \xc5\xbddralovcem na sjeverozapadu. Dio je Zavr\xc5\xa1ja (Tropolja). \xc5\xbddralovac je jedan uski prijevoj kojim Livanjsko polje, izme\xc4\x91u zadnjih obronaka Dinare i \xc5\xa0atora, prelazi u Grahovsko polje._NEWLINE_Livanjsko polje je najve\xc4\x87e vla\xc5\xbeno stani\xc5\xa1te u Bosni i Hercegovini sa zna\xc4\x8dajnom populacijom rijetkih ptica kao \xc5\xa1to su kosac (Crex crex), veliki ronac (Mergus merganser) i bukavac (Botaurus stellaris). Od 2008. godine Livanjsko polje je ozna\xc4\x8deno kao vla\xc5\xbeno stani\xc5\xa1te od me\xc4\x91unarodnog zna\xc4\x8daja u okviru Ramsarske konvencije._NEWLINE_Polje nalazi se u jugozapadnom dijelu Bosne i Hercegovine i prostire se izme\xc4\x91u kr\xc5\xa1kih planina Dinare i Kame\xc5\xa1nice na jugu, Tu\xc5\xa1nice na istoku, Cincara i Golije na sjeveru, te \xc5\xa0atora i Staretine na zapadu. Polje ima povr\xc5\xa1inu od 405 km\xc2\xb2, dinarski je izdu\xc5\xbeeno 65 km (najdu\xc5\xbee me\xc4\x91u kr\xc5\xa1kim poljima kod nas), prosje\xc4\x8dno \xc5\xa1iroko 6 km (njegova najve\xc4\x87a \xc5\xa1irina iznosi 12 km), te na prosje\xc4\x8dnoj visini od 720 metara iznad mora. Ispitivanja tla pokazuju da je Livanjsko polje tijekom neogena bilo pod vodom. Na samom se polju nalazi nekoliko zaostalih jezera, od kojih je Bu\xc5\xa1ko jezero najve\xc4\x87a umjetna akumulacija u ovom dijelu kontinenta, a valja spomenuti i Bre\xc5\xbeinsko jezero na sjeverozapadu polja. Gradnjom akumulacije Bu\xc5\xa1ko blato tijekom \xc5\xa1ezdesetih godina do\xc5\xa1lo je do promjene klime na \xc5\xa1irem podru\xc4\x8dju Livna. Duge i hladne zimske mjesece pune snijega, s karakteristi\xc4\x8dnim sjevernim vjetrom burom, zamijenile su prete\xc5\xbeito ki\xc5\xa1ovite zime, s ne\xc5\xa1to smanjenom koli\xc4\x8dinom padalina i duga, topla ljeta._NEWLINE_Kroz Livanjsko polje proti\xc4\x8de nekoliko rijeka-ponornica, koje pripadaju Jadranskom slivu rijeka. Najzna\xc4\x8dajnije su: Sturba, \xc5\xbdabljak, Bistrica, Brina, Plovu\xc4\x8da, Jaruga, Ri\xc4\x8dina, koje su bogate ribom i rakovima, kao i mnogi ponori, odnosna vrela, omiljeno izleti\xc5\xa1te Livnjaka u ljetnim mjesecima._NEWLINE_Najve\xc4\x87e mjesto Livanjskog polja je Livno, po kojemu je polje i dobilo ime, grad i sredi\xc5\xa1te op\xc4\x87ine s oko 40.000 stanovnika. Livno je smje\xc5\xa1teno na sjeveroisto\xc4\x8dnom dijelu polja, pod brdom Ba\xc5\xa1ajkovac. Najve\xc4\x87a sela Livanjskog polja su: Guber, Grborezi, Podhum, Prolog, Golinjevo, \xc4\x8cukli\xc4\x87, Zabri\xc5\xa1\xc4\x87e, Bila, \xc4\x8celebi\xc4\x87, Lusni\xc4\x87, Strupni\xc4\x87, Kova\xc4\x8di\xc4\x87, Vrbica, Bojmunte. U polju uspijevaju kontinentalne povrtne kulture poput krumpira i kupusa. Sto\xc4\x8darstvom, posebno uzgojem krava i ovaca, te proizvodnjom mlijeka, odnosno livanjskog sira bavi se dobar dio \xc5\xbeitelja Livanjskog polja. U livanjskom polju postoje naslage lignita. Livanjsko polje karakteriziraju i livanjski divlji konji.'